དང་པོ་བི་རིའམ་བེ་རི་ཞེས་མིང་ཡི་གེ་རེས་མོས་སུ་བྲིས་པའི་ཐ་སྙད་འདི་དང་ཐོག་བོད་ཀྱི་རིགས་རུས་ཤིག་ཡིན་པར་མ་ཟད།བོད་ཀྱི་རྩ་བའི་རུས་ཆེན་བཞིར་གྲགས་པའི་ནང་ནས་ལྡོང་གི་ནང་གསེས་ཆེ་བཙུན་སྤེལ་མ་བཅུ་གཉིས་ཀྱི་ཡ་གྱལ་ཞིག་ཡིན་པར་བཤད་དེ།རྒྱ་བོད་ཡིག་ཚང་ཆེན་མོརུ།ད་ཕོ་བོ་ལྡོང་ལ་མཆེ་དྲུག་ཡོད།།སྟོད་ན་སྤ་ཚབ་འབྲིང་ཡས་གཉིས།།བར་ན་རོ་འཛེ་རག་ཤི་གཉིས།།སྨད་ན་མི་ཉག་གྱི་ཐན་གཉིས།།ཆེ་དྲུག་མཚན་ན་བཙུན་དྲུག་དེ།།བི་རི་འ་མདོ་དང་གླིང་པ་གཉིས།།རོ་འཛེ་ལ་ཕུ་པ་དང་མདའ་པ་གཉིས།།གྱི་ཐན་ལ་རྒྱས་བསྡུས་ཆེ་ཆུང་གཉིས།།དེ་ཆེ་བཙུན་སྤེལ་མ་བཅུ་གཉིས་ཡིན།།ཞེས་དང་།ཡང་སྒོས་བར་ཁམས་གྱི་བེ་རི་འདི་ཡང་ལྡོང་གི་བྱེ་བྲག་གཅིག་ཏུ་མངོན་ཏེ།རུས་ཡིག་སྣ་ཚོགས་པད་མ་དཀར་པོའི་སྐྱེད་ཚལཞེས་པར།སྔོན་ཁམས་བེ་རི་རྒྱལ་པོ་ཞེས་བར་ཁམས་ཀྱི་རྒྱལ་པོ་ཆེན་པོ་དེའི་གདུང་རིགས་ནི།ལྷ་ལྡོང་དཀར་པོའི་རྒྱུད་པ་དངོས་དེ་ཡིན་ལ།བར་སྐབས་སུ་བེ་རི་རྒྱལ་པོ་དོན་ཡོད་རྒྱལ་བློན་ནས་བླ་མ་དང་དགོན་པ་སྤྱི་བ་ཁྱད་པར་དུ་དགེ་ལུགས་པ་ལ་གནོད་ཚབས་ཆེ་བས།དགེ་ལུགས་ཀྱི་སྦྱིན་བདག་ཆེན་པོ་སོག་པོ་ཨུ་ལོད་རྒྱལ་པོ་གོ་ཤྲིར་ཧན་དཔུང་བཅས་ཀྱིས་བཅོམ་ནས།རྒྱལ་ས་འཁོར་བཅས་ཐམས་ཅད་བཅོམ་ཞིང་གཏོར་བ་ཡིན་ལ།ཞེས་གསལ་པོར་བཀོད་ཡོད་པ་ལྟར་རོ།།ཡང་བེ་རི་ཞེས་པའི་རིགས་རུས་འདི་མདོ་སྨད་དང་བར་ཁམས་དབུས་གཙང་སོགས་སུ་ཁྱབ་པའི་དབང་གིས་མདོ་དབུས་ཁམས་གསུམ་དུ་བེ་རི་ཞེས་མིང་རུས་ལས་ཡུལ་མིང་དུ་ཐོགས་པ་ཤིན་ཏུ་མང་།དཔེར་ན་མདོ་སྨད་དུ་བེ་རི་ཡུལ་མིང་ལ་བྱས་པཉང་ཆོས་འབྱུངདུ།བཙུན་པ་གསུམ་པོས་གོས་རེ་བས་དྲིལ་ནས་སྤྲང་ཆས་སུ་ཞུགས་ནས་བྲོས་ཏེ།ཆོས་འདུལ་བ་དྲེའུ་ཁལ་གཅིག་བཀའ་ནས་མངའ་རིས་སྟོད་ལ་ལམ་བྱུང་།རྒྱལ་ཁྲིམས་མི་གཅིག་པའི་ས་ཆ་ནས་བསྟན་པ་དར་བར་བྱ་བསམས་ནས།གང་དུ་ཡང་མ་ནུས་ནས།ཉིན་མོ་གབ་ཅིང་ནུབ་མོ་བྱོན།དགེ་བསྙེན་ཤེས་རབ་གོ་ཆ་བ་བ་གཅིག་ལ་མིང་ཤཱཀྱ་ཤེས་རབ་ཏུ་བཏགས།དེ་གཡོག་ལ་ཁྲིད་ནས་མདོ་སྨད་ལྷོ་ངོས་བེ་རིའི་ས་ཆ།དེའུ་ཚ་ཚོ་ནས་ལམ་བྱས།རྨ་ལུང་རྡོ་རྗེ་བྲག་ར་ཨ་ཆུང་གནམ་གྱི་ཡང་རྫོང་གཙུག་ལག་ཁང་རྒྱ་ཕིབས་ཡོད་པ་དང་དན་ཏིག་ཤེལ་གྱི་ཡང་དགོན་དུ་བྱོན་ནས།ཞེས་མདོ་སྨད་ལྷོ་ངོས་བེ་རིའི་ས་ཆ་ལས་དེའུ་ཚ་ཚོའམ་ཚྭ་མཚོ་ཞེས་གསལ་པོར་བཀོད་ཡོད་ལ།ཡང་དེམདོ་སྨད་ཆོས་འབྱུངདུ།ཁྱད་པར་བོད་དུ་གླང་དར་མས་བསྟན་པ་བསྣུབས་པའི་དུས་སུ་དཔལ་ཆེན་ཆུ་བོ་རིའི་སྒོམ་གྲྭ་ནས།གཡོར་སྟོད་ཀྱི་དམར་ཤཱཀྱ་མུ་ནེ།དྲད་ཆུང་མདོའི་གཡོ་དགེ་འབྱུང་།རྒྱ་རབ་པའི་གཙང་རབ་གསལ་གསུམ་གྱིས་འདུལ་བ་དྲེའུ་ཁལ་ཞིག་བཀའ་ཏེ་མངའ་རིས་སྟོད་དུ་བྲོས།གར་ལོག་ནས་ལམ་ཐོན།ཧོར་ཡུལ་ལ་བྱས།མདོ་སྨད་ལྷོ་ངོས་ཀྱི་བེ་རིའི་ཚྭ་མཚོ་ནས་ཚུར་བྱོན་ཏེ་རྨ་ལུང་རྡོ་རྗེ་བྲག་ར།ཨན་ཆུང་གནམ་རྫོང་།དན་ཏིག་ཤེལ་གྱི་ཡང་དགོན་སོགས་ན་སྒོམ་ཞིང་ཡོད་པ་རྨ་ཆུ་ཁའི་ཕྱུགས་རྫིས་མཐོང་སྟེ།ཞེས་ཐད་ཀར་མིང་བསྡུས་ཏེ་བེ་རིའི་ཚྭ་མཚོ་ཞེས་བཀོད་འདུག་མོད།གང་ལྟར་བསྟན་པ་ཕྱི་དར་སྐབས་དབུས་གཙང་མཁས་པ་མི་གསུམ་ཕེབས་ལམ་མདོ་སྨད་ན་བེ་རི་ས་ཆ་ཞེས་པའི་ཡུལ་མིང་ཡོད་པ་གསལ་པོར་བཀོད་པ་ལྟར་དང་།ཡང་ཏཱ་སི་ཏུ་བྱང་ཆུབ་རྒྱལ་མཚན་གྱིབཀའ་ཆེམས་མཐོང་བ་དོན་ལྡནབྱ་བར།ལྷ་ཤངས་པ།འུ་ཡུག།བི་རི་གསར་རྙིང་།སྦྲ་མོ་ཆེ་དང་བཅས་པ་ཞེས་དང་།ཡངལྷ་ཤངས།འུ་ཡུག།བྱང་བི་རི་གསར་རྙིང་།སྦྲ་མོ་ཆེ་དང་བཅསཞེས་ཕག་གྲུའི་དཔོན་དབོན་བར་ལྷ་སྡེ་མི་སྡེ་འབངས་སུ་གཅོད་སྐབས་བི་རིའམ་བེ་རི་གསར་རྙིང་དང་བྱང་བེ་རི་ཞེས་པའི་ཡུལ་མིང་བཀོད་ཡོད་པ་ལྟ་བུས་དེ་ཕྱོགས་སུའང་བེ་རི་ཡུལ་མིང་ལ་བྱས་པ་ཡོད་ལ།ཡངཁྱུང་པོ་སྟེང་ཆེནཞེས་པའི་དེབ་ནང་སྟེང་ཆེན་ཁོངས་སུ་ད་ལྟའི་བར་དུ་བེ་རི་ཞེས་པའི་ཡུལ་མིང་ཡོད་ཚུལ་དེ་ཉིད་ལས།སྟེང་ཆེན་རྫོང་ཁོངས་ཀྱི་ཆུས་ཁག་བརྒྱད་ཀྱི་ཁོངས་གཏོགས་ཤང་ཁག།གཏམ་སྟོད་ཤང་ཁོངས་སུ་གཏམ་སྟོད་ཤང་དང་སྲིབ་རོང་ཤང་།བེ་རི་ཤང་།ནུ་ཁུག་ཤང་དང་དབྱིངས་གཤིས་ཤང་བཅས་ཤང་ལྔ་ཞེས་བར་ཁམས་སུའང་ཡུལ་མིང་བེ་རི་བྱས་པ་ཡོད་ལ།དེ་ལྟ་བུ་བོད་ཡུལ་གང་སར་བེ་རི་ཞེས་པའི་མིང་མང་དུ་ཡོད་ཚོད་འདུག་ལ་རྒྱས་པ་རྗེས་སུ་དཔྱད་འོས་ཀྱི་གནས་དང་།ཡང་བེ་རི་ཞེས་པའི་མིང་འདི་སྡེ་ཚོ་ལ་བྱས་པ་ནི་འཆད་འགྱུར་བར་ཁམས་བེ་རི་དང་།དེ་ལས་གྱེས་པར་བཤད་པ་སྨད་ཁམས་ཏྲེ་བོའམ་མ་ཟུར་བེ་རི་དང་སྟོད་ཨ་གྲག་བེ་རི་ཞེས་གྲགས་པའི་མི་སྡེ་དང་ཚོ་པ་རྣམས་ཡིན་ལ།དེ་མ་ཟད་མདོ་སྨད་དུ་བེ་རི་ཁྲི་སྐོར་གསུམ་དང་བེ་རི་རྒྱ་གླིང་དང་ཙོང་ཀའི་བེ་རི་ཞེས་པའི་མིང་རྙིང་པ་ཡང་མཐོང་རྒྱུ་ཡོད་པ་ལྟར་དང་།དེ་བཞིན་རྗེ་དཔོན་ལ་བྱས་པ་ནི་འཆད་འགྱུར་བར་ཁམས་བེ་རི་རྒྱལ་པོ་དང་།སྨད་ཁམས་ཏྲེ་བོའི་བེ་རི་དཔོན་ལྟ་བུ་ཡིན་ལ།ཡང་སྐབས་འགར་བེ་རི་ཞེས་པ་གང་ཟག་སྤྱིའི་མིང་དུ་བྱས་པའང་ཡོད་དེ།བོད་ཀྱི་ཡིག་རྙིངདབུ་ནག་མིའུ་འདྲ་ཆགསཞེས་པར།སྐྱ་བཀྲ་སྒང་ལ་བཅུད་བཞི་ཡོད།སྐྱང་དང་འུ་སི་མི་སུ་གསུམ།ཙོང་ཁ་བཟུང་བའི་བེ་རི་བཞི།སྐྱ་བཀྲ་སྒང་གི་བཅུད་བཞི་ཡིན།ཞེས་དང་།ཡང་ད་བོད་མིན་རྣམས་ཀྱིས་སོ་ས་བགོས་པ།བེ་རི་མདོ་རི་སློག་ཀྱ་གསུམ།དབང་ཁ་ཀ་བཟུང་བའི་མི་གསུམ་ཡིན།ཟི་ན་ཟི་འདུ་མར་ཝེར་གསུམ།ཐབས་ཀྱིས་ཆེ་བའི་མི་གསུམ་ཡིན།བེ་རི་རོང་པོ་ཁྱུང་པོ་གསུམ།གྲགས་པ་ཅན་གྱི་མི་གསུམ་ཡིན།ཞེས་སོགས་བེ་རིའི་མིང་ཐོབ་པ་གང་མང་ཞིག་མཐོང་རྒྱུ་ཡོད་པ་ལྟར་ཞིབ་ཏུ་དཔྱད་པར་རིགས་པའི་གནས་ཤིན་ཏུ་མང་བ་ཤེས་དགོས།